Verkiesingskoors eis tol onder politiciArgieffoto: isdei.blogspot.com Spanning neem tans in alle politieke partye toe namate die finalisering van kandidaatlyste nader kom en politici algaande meer bekommerd raak oor of hulle plekke op hul partye se lyste hoog genoeg gaan wees om tot die volgende verkiesing vir hulle ’n inkomste te verskaf. Die voorsitter van die DA se federale dagbestuur, die deurwinterde politikus James Selfe, noem dit “electionitis”, wat ons seker in Afrikaans as verkiesingskoors kan vertaal. Simptome is verhoogde angs by politici, ’n skielike werkywer, behoefte aan mediadekking en verhoogde profiel by selfs die mees beteuterde openbare verteenwoordiger, die ontstaan van ’n duisternis nuwe partye en ’n geneigdheid by politieke partye om tot die laaste oomblik te wag voor hulle kandidaatlyste finaliseer. Die rede daarvoor is baie menslik en verstaanbaar – die tyd het geleer dat politici se ywer om vir die party stemwerwery te doen, regstreeks afneem as hulle meen hulle is nie hoog genoeg op die kandidaatlys om suksesvol verkies te word en dus van ’n inkomste verseker te wees nie. Partye wag dus tot op die nippertjie om die maksimum aantal mense as werkers te behou en die minimum oorlopery te hê van aspirerende politici wat meen hul onverkiesbare posisies op kandidaatlyste beteken dat hulle nie na waarde geskat word deur hul politieke partye nie, en dus hul heil elders soek. Elke politieke party het sy eie reëls oor hoe kandidaatlyste gefinaliseer en opgestel word. Gewoonlik is daar breedweg twee fases, naamlik om eerstens die lede op grondvlak ’n inset te gee en tweedens om dan aan die leierskap van die party die geleentheid te gee om die lyste aan te pas – wat in die praktyk beteken die grondvlak-inset word genegeer. Kiesers sal teen hierdie tyd baie sinies ingestel wees teenoor “electionitis” of verkiesingskoors onder politici, en sal weet: die enigste genesing is die harde werklikheid van ’n verkiesingsuitslag wat diegene wat in eiewaan aan ’n ernstige aanval van verkiesingskoors ly, vinnig en hard aarde toe bring.